คลังไม่สนธปท.ปล่อยแบงก์รัฐปั่นสบู่
กระทรวงการคลังเมินคุมสินเชื่อแบงก์รัฐ อ้างเสี่ยงมากกว่าธนาคารพาณิชย์ใช้เกณฑ์เดียวกันไม่ได้
15 พ.ค. 2556

กระทรวงการคลังเมินคุมสินเชื่อแบงก์รัฐ อ้างเสี่ยงมากกว่าธนาคารพาณิชย์ใช้เกณฑ์เดียวกันไม่ได้
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า กระทรวงการคลังจะศึกษาข้อเสนอของธนาคารแห่งประเทศไทย (ธปท.) ที่ระบุว่า การลดความร้อนแรงในบางภาคธุรกิจต้องดำเนินการควบคุมการปล่อยสินเชื่อ ทั้งธนาคารพาณิชย์และธนาคารเฉพาะกิจของรัฐ (แบงก์รัฐ) การออกมาตรการคุมสินเชื่อเฉพาะธนาคารพาณิชย์จะไม่ได้ผลเต็มที่ เพราะแบงก์รัฐปล่อยสินเชื่อถึง 1 ใน 3 ของสินเชื่อทั้งหมด
อย่างไรก็ตาม นายสมชัย กล่าวว่า การปล่อยสินเชื่อของแบงก์รัฐต่างจากธนาคารพาณิชย์ เพราะมีความเสี่ยงมากกว่า เนื่องจากเป็นการปล่อยกู้รายย่อย การควบคุมสินเชื่อแบงก์รัฐคงจะใช้มาตรฐานเดียวกับธนาคารพาณิชย์ไม่ได้
“คลังขอศึกษาข้อเสนอของ ธปท. ให้ละเอียดอีกครั้งว่าสามารถดำเนินการได้หรือไม่ เพื่อไม่ให้กระทบกับการดำเนินการของแบงก์รัฐ และการปล่อยสินเชื่อเพื่อสนับสนุนเศรษฐกิจฐานราก” นายสมชัย กล่าว
ที่ผ่านมา ธปท.ขอความร่วมมือธนาคารพาณิชย์ไม่ให้ปล่อยสินเชื่อซื้ออสังหาริมทรัพย์ ดอกเบี้ย 0% แต่ธนาคารอาคารสงเคราะห์และออมสินได้ออกสินเชื่อบ้าน 0% นาน 6 เดือน